แรงซื้อหุ้นกลุ่มรถยนต์หนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (8 ต.ค.) เนื่องจากแรงซื้อที่ส่งเข้าหนุนหุ้นกลุ่มรถยนต์ ช่วยสกัดปัจจัยลบจากรายงานของสำนักงานสถิติเยอรมนี (Destatis) ที่ระบุว่า ยอดส่งออกเดือนส.ค.ของเยอรมนีหดตัวลงมากกว่า 5%
9 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.2% ปิด (9 ต.ค.) ที่ 361.61 จุด, ดัชนี CAC-40 ตลาดหุ้นฝรั่งเศสปิดที่ 4,675.91 จุด เพิ่มขึ้น 8.57 จุด หรือ +0.18%, ดัชนี DAX ตลาดหุ้นเยอรมันปิดที่ 9,993.07 จุด เพิ่มขึ้น 22.67 จุด หรือ +0.23% และดัชนี FTSE 100 ตลาดหุ้นลอนดอนปิดที่ 6,374.82 จุด เพิ่มขึ้น 38.47 จุด หรือ +0.61%
ในช่วงแรกนั้น ตลาดหุ้นยุโรปอ่อนแรงลงหลังจากสำนักงานสถิติแห่งชาติเยอรมนีระบุว่า ยอดส่งออกเดือนส.ค.ร่วงลง 5.2% สู่ระดับ 9.77 หมื่นล้านยูโร ขณะที่ยอดนำเข้าปรับตัวลดลง 3.1% แตะระดับ 7.82 หมื่นล้านยูโร ส่งผลให้ยอดเกินดุลการค้าของเยอรมนีปรับตัวลดลงมาอยู่ที่ระดับ 1.96 หมื่นล้านยูโรในเดือนส.ค. ซึ่งต่ำกว่าที่นักวิเคราะห์คาดว่ายอดเกินดุลการค้าจะอยู่ที่ระดับ 2.25 หมื่นล้านยูโร
อย่างไรก็ตาม ตลาดหุ้นยุโรปดีดตัวขึ้นในระหว่างวันและสามารถปิดตลาดในแดนบวก เนื่องจากนักลงทุนกลับเข้าซื้อหุ้นกลุ่มรถยนต์ โดยหุ้นเดมเลอร์ ปรับขึ้น 1.2% หุ้นเฟียต ไคร์สเลอร์ ออโตโมบิลส์ พุ่งขึ้น 3.9% โดยหุ้นเฟียต ไคร์สเลอร์ได้รับแรงหนุนจากข่าวที่ว่า ทางบริษัทสามารถทำข้อตกลงร่วมกับสหภาพแรงงานรถยนต์ในสหรัฐ เพื่อหลีกเลี่ยงการประท้วงหยุดงาน
หุ้นกลุ่มสื่อสารโทรคมนาคม นำโดยหุ้นเทเลโฟนิกา หลังจากทางการอังกฤษได้แสดงความกังวลว่า การที่เทเลโฟนิกาประกาศขาย O2 ซึ่งเป็นธุรกิจในเครือนั้น อาจจะส่งผลให้ธุรกิจสื่อสารซบเซาลง ขณะที่หุ้นดอยช์ แบงก์ ปรับตัวลง 1.8%